Novak gee raket aan seun wat hom 'afrig' | Netwerk24
14 Junie 2021 13:30
Novak Djokovic poseer Maandag met sy trofee met die Eiffeltoring in die agtergrond. Foto: AP
Nadat Djokovic Stefanos Tsitsipas Sondagaand in 'n skitterende eindstryd in vyf stelle geklop het, het hy sy raket aan 'n seun in die paviljoen gegee. Hy kon nie sy oë glo nie.
Dié oomblik word wyd op sosiale media gedeel.
Djokovic sê hy ken nie die seun nie, maar is verheug dat hy sy dag kon maak. Daar was 'n rede dat die Serwiër hom gekies het.
Novak Djokovic stap nader en gee sy raket, waarmee hy pas die Franse Ope 'n tweede keer gewen het, aan 'n seun wat hom luidkeels ondersteun het. Foto: Getty Images
"Ek kon hom die hele tyd hoor, veral toe ek met twee stelle agtergeloop het. Hy het my heeltyd aangemoedig," sê Djokovic.
"Hy het my raad met taktiek gegee. Hy het gesê 'hou jou afslaan, kry 'n vinnige eerste bal, dikteer dan spel, gaan na sy handrug'. Hy het my letterlik afgerig."
Die Serwiër, die nommereen-speler in die wêreld, het die sesde speler in die ope-era geword wat in 'n Grand Slam-eindstryd 'n agterstand van twee stelle uitwis en wen.
Hy's ook die eerste speler in die ope-era wat met minstens twee oorwinnings in elke Grand Slam-toernooi spog.
"Ek het gedink die seun se aanmoediging was oulik. Hy was die beste een om die raket te kry," het Djokovic gesê.
"Dit was om dankie te sê dat hy my ondersteun en by my gestaan het."
Die seun is in ekstase. Foto: Getty Images
Die voormalige speler John McEnroe, wat 'n TV-kommentator in Parys was, het in die jong seun se opwinding gedeel.
"Hy is uiters opgewonde. Laat hy (Djokovic) dit (die raket) sommer teken. Inspireer hom om op die baan te gaan en te oefen. Hy gaan met daardie raket slaap," het McEnroe gesê. – atptour.com